Talle vas vir onwettige mynboubedrywighedeTalle mense is die afgelope week weens onwettige mynboubedrywighede aangekeer. (Foto: SA Polisie) Altesaam tien mense is die afgelope paar dae in Noordwes aangekeer vir onwettige mynboubedrywighede in die omgewing van Rustenburg. Kapt. Tlangelani Rikhotso, woordvoerder van die Valke, het gesê in die jongste voorval is twee verdagtes deur lede van die polisie se eenheid vir ernstige georganiseerde misdaad, die openbare orde-eenheid en amptenare van die departement van minerale hulpbronne in hegtenis geneem. Die twee was besig om met masjiengrawe te werk, maar het geen toestemming van die departement vir die bedrywighede gehad nie. Hulle is in hegtenis geneem en word onder meer aangekla van oortreding van die Wet op Nasionale Omgewingsbestuur. (Foto: SA Polisie) In ŉ afsonderlike voorval is agt verdagtes Dinsdag in hegtenis geneem toe hulle betrap is waar hulle ook met masjiengrawe en vragmotors met mynboubedrywighede besig was. Die verdagtes verskyn almal volgende maand in die Rustenburg-landdroshof. Die Valke het ook ŉ streng waarskuwing aan kontrakteurs gerig wat grondverskuiwingstoerusting aan onwettige mynwerkers verhuur. Rikhotso het gesê die polisie gaan vir die doel van die ondersoek beslag lê op alle toerusting wat gebruik word vir onwettige mynboubedrywighede.